
Ομιλία του μέλους της Εκτελεστικής Επιτροπής της Α.Δ.Ε.Δ.Υ.
Ηλία Δόλγυρα

Θεσσαλονίκη 11-9-2010

Εργαζόμενες, Εργαζόμενοι
Συναδέλφισσες , Συνάδελφοι
Θεσσαλονικείς που μας φιλοξενείτε στην πόλη σας

Είμαστε πάλι εδώ 

Πολλοί ήλπιζαν ότι θα τελείωναν με μας

Πολλοί πίστευαν ότι η καθημερινή λάσπη στον ανεμιστήρα θα έπιανε, θα κόλλαγε. 

Ήλπιζαν, περίμεναν να μας βρουν καθισμένους στους καναπέδες μας. Να παρακολουθούμε τους τηλεαστέρες να σχολιάζουν τις αδιέξοδες τρικυμίες στο ποτήρι τους.
Έτσι πιστεύουν ότι θα σκεπάσουν τις πομπές των αφεντικών τους.
Τους απαντάμε: δεν θα σας κάνουμε τη χάρη, ούτε σ’ εσάς ούτε στα αφεντικά σας.
Δεν θα «κάτσουμε φρόνιμα», δεν θα αποδεχτούμε την υποβάθμιση του μισθού μας, της ζωής μας, της αξιοπρέπειάς μας. Δεν θα δεχτούμε άλλες προσβολές από τους κηφήνες του δημόσιου βίου, από όλους αυτούς που πληρώνονται αδρά από κρατικές επιχορηγήσεις για να εξευτελίζουν καθημερινά τους δημοσίους υπαλλήλους των 1000-1300 ευρώ!
Καλό είναι το πάρουν όλοι απόφαση
Κυρίως αυτοί που σήμερα είναι στο απυρόβλητο, αυτοί που δημιούργησαν την κρίση.
Αυτοί που ρήμαξαν την χώρα
Αυτοί που ζητάνε και νέα μέτρα
Αυτοί που ζητάνε να τους παραδώσουμε κάθε τι δημόσιο
Με το πρόσχημα του «ελεύθερου ανταγωνισμού» να παραδώσουμε την υγεία, την παιδεία, την ασφάλεια, τον πολιτισμό, στην κόλαση των πολυεθνικών, πέρα και πάνω από κάθε έννοια κοινωνίας, ανάγκης, αλληλεγγύης.
Αυτοί που έχουν το θράσος να μιλάνε για «υπερτροφικό» δημόσιο.
Αλήθεια δεν είναι τελικά 1εκ. οι δημόσιοι υπάλληλοι, όπως με στόμφο μας διαβεβαιώνατε;

Και τώρα, τι θα γίνουμε χωρίς βαρβάρους;

Πώς θα καλύψετε το ψέμα, ότι με τις περικοπές των μισθών αυτού του φανταστικού αριθμού υπαλλήλων, θα μειώνατε το έλλειμμα στον προϋπολογισμό;
Είναι ή δεν είναι σ’ όλους γνωστό ότι το ποσοστό των Δημοσίων Δαπανών που αντιστοιχεί σε μισθούς και συντάξεις των Δ.Υ. 10 χρόνια τώρα δεν ξεπερνάει το 9.3% του ΑΕΠ,
ενώ οι μισθοί και οι συντάξεις της Ε.Ε. των 15 ανέρχονται στο 10%  του ΑΕΠ;

Καιρό τώρα γινόμαστε μάρτυρες μιας πρωτοφανούς επίθεσης στον κόσμο της εργασίας αλλά και ειδικώς στον εναπομείναντα δημόσιο πλούτο.
Μας μιλούν για «σπάταλο» και «αντιπαραγωγικό δημόσιο» γιατί θέλουν να ξεπουλήσουν το δημόσιο πλούτο, την ενέργεια, τις μεταφορές, την Αγροτική Τράπεζα, το Ταχυδρομικό Ταμιευτήριο.

Μιλούν για «λιγότερο κράτος» γιατί θέλουν να υποβαθμίσουν τα δημόσια σχολεία, τα δημόσια νοσοκομεία, τις κοινωνικές υπηρεσίες των δήμων, τους δημόσιους ελεγκτικούς μηχανισμούς, για να αφήσουν κάθε ασυδοσία στις πολυεθνικές και το μεγάλο κεφάλαιο. 

Κύριοι της κυβέρνησης –αλλά και αρκετοί άρχοντες της αυτοδιοίκησης σας ρωτάμε.

Άραγε Δημόσια Διοίκηση απόλυτης φτώχειας αλλά και με καταρρακωμένο ηθικό μπορεί να είναι χρήσιμη για τον τόπο;

Με την πολυδιαφημιζόμενη «μεταρρύθμιση στο δημόσιο τομέα» χωρίς προετοιμασία, χωρίς μεταβατική περίοδο και το κυριότερο ερήμην των εργαζομένων και με την απειλή των υποχρεωτικών μετατάξεων. Οδηγείτε τη χώρα σε διοικητικό Χάος. Σας έχουμε προειδοποιήσει. 

Δημόσια σας επισημαίνουμε ότι η ευθύνη θα είναι απόλυτα δική σας, όχι αυτών που καθημερινά πυροβολείτε και λασπώνετε.

Για μια ακόμη φορά σας προειδοποιούμε: δεν εξουσιάζετε υπηκόους αλλά διοικείτε κατά το Σύνταγμα και τους νόμους ελεύθερους πολίτες.

Ελεύθερους πολίτες που δεν ανέχονται την καταπάτηση των δικαιωμάτων τους και θα υπερασπιστούν με κάθε τρόπο τη ζωή και την αξιοπρέπειά τους.

Οι εργαζόμενοι όπως και κάθε νοήμων άνθρωπος στη χώρα αυτή  αναρωτιόμαστε.

Αλήθεια δεν ήταν γνωστό ότι θα υπάρξει έλλειμμα και αύξηση του δημόσιου χρέους όταν το καλοκαίρι του 2009 ο τότε Πρωθυπουργός και η Κυβέρνησή του μας προέτρεπαν να αγοράσουμε ακριβά Τζιπ, προκειμένου να ενισχύσουμε τη Γερμανική βιομηχανία, να βοηθήσουμε την κερδοφορία των αφεντικών της Ευρωζώνης;
Αλήθεια, κύριε σημερινέ Πρωθυπουργέ, δεν γνωρίζετε πώς δημιουργήθηκε το τάχατες έλλειμμα  του ελληνικού προϋπολογισμού;
Δεν γνωρίζετε, ούτε εσείς ούτε οι μαθητευόμενοι μάγοι του Λόντον Σκούλ και του Χάρβαρντ ότι επιδοτήσαμε με την κατάργηση των τελών μεταβίβασης και των τελών εισαγωγής την Γερμανική βιομηχανία και τις εισαγωγές;
Το υπενθυμίσατε όπως οφείλατε σ΄ όλους αυτούς, που μας έχουν βάλει στη γωνία και διαδίδουν ότι για το έλλειμμα της χώρας φταίει το μεγάλο δημόσιο και το φτηνό ρεύμα;
Υπενθυμίσατε όπως οφείλατε ότι τα σύνορα της Ελλάδας είναι ευρωπαϊκά κ. Πρωθυπουργέ;
Κι αν είναι έτσι, γιατί χρειάζεται να ξοδεύει η χώρα μας περισσότερο από 4% του ΑΕΠ για να αγοράζει υποβρύχια που γέρνουν;
Δεν έχει καμιά ευθύνη για συμμετοχή στις υποχρεώσεις η ηγεσία του 4ου, οικονομικού πλέον, Ράιχ;
Οφείλεται, επιβάλλεται, έχετε καθήκον να πείτε και κάνα όχι. 
Να βάλετε τις ανάγκες της χώρας πάνω από τις απαιτήσεις των δανειστών και των διεθνών κερδοσκόπων.
Πιστεύαμε - εφησυχάσαμε ότι η περίοδος των αντιβασιλέων του Όθωνα ήταν ένας μακρινός εφιάλτης στα βιβλία της ιστορίας.
Δυστυχώς νέοι Άρμανσνμπερκ, Μάουερ και Άμπελ εμφυτεύονται καθημερινά στη βάση και στη κορυφή της εξουσίας από την Τρόικα και τους υπαλλήλους της. Ίσως είναι η περίοδος που περισσότερο από κάθε άλλη φορά, χρειάζεται να χρησιμοποιήσετε Έλληνες και όχι φιλέλληνες ή ελληνομαθείς στη διακυβέρνηση της χώρας.

H Ευρώπη είναι το κοινό μας σπίτι. Δεν είμαστε υποτελείς, μπήκαμε με την θέλησή μας προσβλέποντας σε μια καλύτερη ζωή. Δεν σκοπεύαμε να υποθηκεύσουμε το μέλλον μας και το μέλλον των παιδιών μας, υποτασσόμενοι στην οικονομική δικτατορία του 4ου Ράϊχ.
Χωρίς να κάνουμε τους μάγους  σας λέμε ότι σήμερα, με την «ελληνική», αύριο με την «ισπανική», «πορτογαλική» ή κάποια άλλη κρίση, το διακύβευμα είναι η ίδια η ιδέα της Ενωμένης Ευρώπης και  το κοινό νόμισμά της. 
Και δεν χρειάζεται κανείς να είναι μάγος για να καταλάβει ότι η πολιτική σας οδηγεί στα αντίθετα αποτελέσματα από αυτά που λέει ότι επιδιώκει. 

Αποδεικνύεται καθημερινά: Αν συνεχιστεί η ίδια οικονομική διακυβέρνηση στην ευρωζώνη, η Γερμανία θα πλουτίζει και οι χώρες του Νότου θα βουλιάζουν στη χρεοκοπία και οι λαοί στη φτώχεια και τη δυστυχία.
Περικόψατε τους μισθούς, καταργήσατε τις συντάξεις, αυξήσατε τον ΦΠΑ και τώρα διαπιστώνετε ότι τα έσοδα του κράτους μειώνονται.
Δεν το ξέρατε ότι θα μειωθεί η κατανάλωση; Θα μειωθούν τα έσοδα; 

Με τους εργαζόμενους στα όρια της φτώχειας και την ανεργία ανεξέλεγκτη, θα πρέπει να μας πείτε:
τι ανάπτυξη μπορεί να υπάρξει;
Ποιος θα αγοράσει;
Ποιος θα αυξήσει την παραγωγή;
Ποιος θα ανοίξει θέσεις εργασίας;
Το ξέρουν όλοι πια ότι αυτή η πολιτική οδηγεί σε ακόμη μεγαλύτερη ύφεση, σε ακόμη μεγαλύτερη αύξηση του χρέους και του ελλείμματος, σε ένα σπιράλ που απειλεί να πνίξει τη χώρα.
Δεν ακούσατε τον Στρίγκλιτς να το λέει;

Δεν το διαβάσατε στον Σπίγκελ;

Κύριοι της Κυβέρνησης,
Αν περιμένατε με αυτή την πολιτική να πετύχετε έσοδα, είστε αφελείς.

Αν ξέρατε ότι δεν θα έχετε έσοδα, παρόλα αυτά την εφαρμόσατε, τότε είστε επικίνδυνοι!

Μας λέτε τακτικά ότι όποιος «διαφωνεί με το μνημόνιο να βρει 110 δις».
Εμείς που διαφωνούμε με το Μνημόνιο, σας απαντάμε:
Να τα πάρετε άμεσα απ΄ αυτούς που καταλήστευσαν με τα Ολυμπιακά έργα 29 δις από τον ιδρώτα του ελληνικού λαού.
Απ’ αυτούς που προμήθευσαν τη χώρα με τανκς, με πλοία και αεροπλάνα σε 3πλασιες τιμές. 
Απ’ αυτούς που αχρήστευσαν το σιδηρόδρομο φτιάχνοντας γραμμές με πλάτος 1 μέτρο αντί για 1,20.
Από τα καρτέλ που έχουν κάνει την Ελλάδα να είναι η πιο ακριβή χώρα στα βασικά αγαθά.

Απ΄ αυτούς που λυμαίνονται χρόνια τώρα τα δημόσια έργα, που βγάζουν εκατομμύρια από τις προμήθειες και τις κρατικές επιδοτήσεις.
Άραγε, πώς είναι τόσο δύσκολο να εισπραχθούν οι φόροι από το μεγάλο κεφάλαιο και τις πολυεθνικές, είναι όμως τόσο απλό να χαρατσώνονται ξανά και ξανά οι μισθωτοί και οι συνταξιούχοι;
Για άλλη μια φορά σας λέμε: Δεν υπάρχει «έξοδος από την κρίση» μακριά από τις ανάγκες της κοινωνικής πλειοψηφίας.

Δεν υπάρχει «σωτηρία της χώρας» έξω από την ευημερία του λαού και των εργαζόμενων. 

Δεν θα ακολουθήσουμε το αδιέξοδο της Κυβέρνησης, θα παλέψουμε για να χαράξουμε μονοπάτια, δρόμους, λεωφόρους για την πραγματική ανάπτυξη και πρόοδο του ελληνικού λαού, για μια χώρα όπως την ονειρευτήκαμε και όπως μας αξίζει.

Ο αγώνας μας θα είναι καθημερινός θα είναι συνεχής 
Ούτε βήμα πίσω.- 

